**AIŠKINAMASIS RAŠTAS**

**PRIE SKUODO RAJONO SAVIVALDYBĖS TARYBOS SPRENDIMO PROJEKTO**

**DĖL VALSTYBINĖS ŽEMĖS NUOMOS 2012 M. SAUSIO 31 D. sutarties**

**NR. 15SŽN-17/SUT-30-12 PAKEITIMO**

2025 m. rugpjūčio 13 d. Nr. T10-181

Skuodas

**1. Parengto sprendimo projekto tikslas ir uždaviniai.**

Šio sprendimo projekto tikslas – pakeisti 2012 m. sausio 31 d. valstybinės žemės sklypo, Mažeikių g. 7, Skuodo mieste, nuomos sutartį Nr. 15SŽN-17/SUT-30-12, gavus Litgrid, AB, Strateginės infrastruktūros departamento vadovo prašymą.

Skuodo rajono savivaldybė patikėjimo teise valdo 0,4259 ha valstybinės žemės sklypą, kadastro Nr. 7550/0005:244, unikalus Nr. 4400-2276-0210, esantį Mažeikių g. 7, Skuodo mieste, kurio paskirtis yra kitos paskirties žemė, o naudojimo būdas – susisiekimo ir inžinerinių komunikacijų aptarnavimo objektų teritorijos. Sklype yra elektros tinklai –110 kV skirstykla (skirstyklos portalai –25 vnt., skirstyklos atramos – 49 vnt., apšvietimo bokštai – žaibolaidžiai –2 vnt., vielos tinklo tvora) – 366,50 m².

**Savivaldybės tarybai prieš priimant sprendimą dėl patikėjimo teise perduoto valstybinės žemės sklypo nuomos sandorio sudarymo, sprendimo projektą būtina apsvarstyti atitinkamame komitete bei gauti Nacionalinės žemės tarnybos išvadą, Žemės įstatymo 362 straipsnio 8 dalyje nustatyta tvarka.**

**2. Siūlomos teisinio reguliavimo nuostatos.**

Lietuvos Respublikos vietos savivaldos įstatymo 15 straipsnio 2 dalies 20 punkte nustatyta, kad išimtinė savivaldybės tarybos funkcija – sprendimų dėl savivaldybei patikėjimo teise perduotos valstybinės žemės valdymo, naudojimo ir disponavimo ja priėmimas.

Žemės įstatymo 7 straipsnio 1 dalies 2 punkte nustatyta, kad valstybinės žemės patikėjimo teisės subjektai (patikėtiniai) yra savivaldybės – savivaldybės teritorijoje esančių miestų ir miestelių teritorijų ribose valstybinės žemės, perduotos Vyriausybės nutarimu.

Žemės įstatymo 9 straipsnio 1 dalies 1 punkte nustatyta, kad valstybinės žemės sklypus, perduotus patikėjimo teise savivaldybėms, išnuomoja savivaldybių tarybos. Sprendimą išnuomoti valstybinės žemės sklypą priima savivaldybės taryba, o valstybinės žemės nuomos sutartį sudaro meras arba jo įgaliotas savivaldybės administracijos direktorius.

Kitos paskirties valstybinės žemės sklypų pardavimo ir nuomos taisyklių, patvirtintų Lietuvos Respublikos Vyriausybės 1999 m. kovo 9 d. nutarimu Nr. 260 „Dėl Kitos paskirties valstybinės žemės sklypų pardavimo ir nuomos taisyklių patvirtinimo“ (toliau – Taisyklės), 49.3 papunktyje nurodyta, kad nuomininko prašymu sutartyje įrašoma galimybė išnuomotame žemės sklype (jo dalyje) statyti naujus statinius ar įrenginius ir (ar) rekonstruoti esamus statinius ar įrenginius; tokia galimybė sutartyje įrašoma, kai naudojamas žemės sklypas išnuomojamas ilgesniam kaip 3 metų laikotarpiui ir jeigu tokia statyba ir (ar) rekonstravimas galimi pagal galiojančius teritorijų planavimo dokumentų sprendinius ir atitinka valstybinės žemės nuomos sutartyje įrašytą valstybinės žemės sklypo pagrindinę žemės naudojimo paskirtį ir būdą.

Taisyklių 51 punkte nurodyta, kad valstybinės žemės nuomotojui arba nuomininkui paprašius kitos sutarties šalies pakeisti atskirą (-as) sutarties sąlygą (-as) ir pastarajai sutikus, sutarties tekstas surašomas taip, kad visos jos sąlygos atitiktų prašymo pakeisti sutartį keitimo pateikimo metu galiojančius teisės aktų reikalavimus.

**3. Laukiami rezultatai**.

Priėmus sprendimą bus sudarytas Susitarimas pakeisti 2012 m. sausio 31 d. valstybinės žemės sklypo, Mažeikių g. 7, Skuodo mieste, nuomos sutartį Nr. 15SŽN-17/SUT-30-12) ir ją įregistruoti Nekilnojamojo turto registre.

**4. Lėšų poreikis sprendimui įgyvendinti ir jų šaltiniai.**

Savivaldybės biudžeto lėšos nereikalingos.

**5. Sprendimo projekto autorius ir (ar) autorių grupė.**

Pranešėjas **–** Statybos, investicijų ir turto valdymo skyriaus vedėjas Vygintas Pitrėnas.

Rengėja – Statybos, investicijų ir turto valdymo skyriaus vyriausioji specialistė Jolanta Juškienė.