PATVIRTINTA

Skuodo rajono savivaldybės tarybos 2025 m. rugsėjo d. sprendimu Nr. T9-

**NENAUDOJAMŲ, APLEISTŲ KITOS PASKIRTIES ŽEMĖS SKLYPŲ SKUODO RAJONO SAVIVALDYBĖJE NUSTATYMO TVARKOS APRAŠAS**

**I. BENDROSIOS NUOSTATOS**

1. Nenaudojamų, apleistų kitos paskirties žemės sklypų Skuodo rajono savivaldybėje nustatymo tvarkos aprašas (toliau – Aprašas) reglamentuoja Nenaudojamų, apleistų kitos paskirties žemės sklypų sąrašo (toliau – Sąrašas) sudarymo ir keitimo tvarką bei sąlygas.

2. Aprašo tikslas – nustatyti nenaudojamą, apleistą žemės sklypą ir jo savininką, nuomininką, naudotoją, kuriam bus taikomas Skuodo rajono savivaldybės tarybos sprendimu nustatytas žemės mokesčio ir žemės nuomos mokesčio tarifas už  nenaudojamą, apleistą žemę.

3. Nenaudojamas, apleistas žemės sklypas – sklypas, kurio žemė netvarkoma taip, kad ji būtų tinkama naudoti pagal nustatytą pagrindinę žemės naudojimo paskirtį, arba visiškas jos nenaudojimas.

Kitos Apraše vartojamos sąvokos suprantamos taip, kaip jos apibrėžtos Lietuvos Respublikos žemės mokesčio įstatyme, Lietuvos Respublikos žemės įstatyme.

**II. SĄRAŠO SUDARYMAS, KEITIMAS IR TVIRTINIMAS**

4. Į Sąrašą įtraukiamas žemės sklypas, nepaisant nustatyto naudojimo būdo, atitinkantis vieną ar kelis išvardintus kriterijus:

4.1. žemės sklypas apaugęs sustabarėjusiomis, sėklas subrandinusiomis arba išbarsčiusiomis daugiametėmis piktžolėmis (kiečiais, usnimis, varnalėšomis, dilgėlėmis, Sosnovskio barščiais ir kt.), krūmais ir nenušienautas;

4.2. žemės sklype laikomos (išskyrus tam skirtas vietas) statybinės ir (ar) teršiančios aplinką higienos ir sanitarijos normų neatitinkančios medžiagos ar daiktai (akivaizdžiai netvarkingos, techninių reikalavimų neatitinkančios transporto priemonės, jų dalys, nenaudojami statybiniai vagonėliai ar pan.), kaupiamos šiukšlės.

5. Į Sąrašą neįtraukiamas žemės sklypas, atitinkantis šio Aprašo 4 punkte nurodytus kriterijus, jeigu:

5.1. kompetentingos institucijos sprendimu yra nustatytas apribojimas naudoti žemės sklypą (išskyrus šio turto areštą, uždėtą jo savininkui dėl jam inkriminuojamos neteisėtos veikos) ir (ar) juo negalima naudotis dėl atliekamo tyrimo ar sprendimo byloje, susijusioje su šiuo turtu, įsiteisėjimo;

5.2. kai nuo žemės sklypo įsigijimo pradžios praėjo mažiau kaip šeši mėnesiai.

6. Skuodo rajono savivaldybės administracijos (toliau – Administracijos) seniūnijos seniūnas (toliau – Seniūnas) seniūnijos teritorijoje, vadovaudamasis šio Aprašo 4 punkte nustatytais kriterijais, atrenka žemės sklypus, sudaro preliminarų sąrašą iki einamųjų metų birželio 15 d. ir pateikia Administracijos direktoriui.

7. Preliminariame sąraše turi būti nurodyta: žemės sklypo adresas, unikalus ar kadastro numeris, nuoroda, pagal kokį požymį siūloma žemės sklypą įtraukti į šį sąrašą. Prie šio sąrašo pridedama turima pagalbinė ir vaizdinė medžiaga (aktai, pažymos, nuotraukos, žemėlapiai ir pan.).

8. Administracijos Statybos, investicijų ir turto valdymo skyrius (toliau – Skyrius) per 5 darbo dienas preliminarų sąrašą papildo, nurodydamas sklypo savininką, nuomininką ar naudotoją, jo deklaruotą gyvenamąją vietą, sklypo plotą, juridinius faktus, nurodytus Aprašo 5 punkte, ir šį sąrašą pateikia Nenaudojamų, apleistų kitos paskirties žemės sklypų Skuodo rajone nustatymo komisijai (toliau – Komisija), kuri sudaroma Administracijos direktoriaus įsakymu. Komisija dirba pagal darbo reglamentą.

9. Komisija, gavusi Skyriaus papildytą preliminarų sąrašą, per 5 darbo dienas jį apsvarsto ir teikia išvadas dėl galutinio preliminaraus sąrašo sudarymo.

10. Per 5 darbo dienas po galutinio preliminaraus sąrašo sudarymo žemės sklypų savininkai, nuomininkai ar naudotojai apie numatomą jų žemės sklypų įtraukimą į Sąrašą ir Savivaldybės tarybos nustatytą žemės ar žemės nuomos mokesčio tarifą už apleistą žemę informuojami:

10.1. paskelbiant į galutinį preliminarų sąrašą įtrauktų sklypų adresus ir unikalius numerius Savivaldybės interneto svetainėje http://www.skuodas.lt (šį sąrašą pateikia Komisija);

10.2. išsiunčiant pranešimus elektroniniu paštu, jei tai neįmanoma – registruotu laišku sklypo savininko, nuomininko ar naudotojo deklaruotos gyvenamosios vietos adresu (pranešimus (pridedama) išsiunčia Seniūnai).

11. Jei pranešimas siunčiamas elektroniniu paštu, laikoma, kad žemės sklypo savininkas, nuomininkas ar naudotojas jį gavo tą pačią dieną, jei jis buvo išsiųstas darbo dieną iki darbo valandų pabaigos, arba kitą dieną, jeigu jis buvo išsiųstas nedarbo dieną arba pasibaigus darbo valandoms. Jei pranešimas siunčiamas paštu, laikoma, kad jį adresatas gavo po 5 dienų nuo išsiuntimo.

12. Savininkai, nuomininkai ar naudotojai, kurių žemės sklypai numatomi įtraukti į Sąrašą, per 30 kalendorinių dienų nuo pranešimo paskelbimo ar išsiuntimo dienos pateikia seniūnijai prašymą ir dokumentus, įrodančius, kad žemės sklypas neatitinka 4 punkte nurodytų kriterijų arba atitikimas šiems kriterijams yra nulemtas Aprašo 5 punkte nurodytų aplinkybių.

13. Seniūnas, išnagrinėjęs prašyme išdėstytus motyvus, pateiktus dokumentus, patikrina visų galutiniame preliminariame sąraše įrašytų žemės sklypų būklę vietoje ir per 5 darbo dienas savo išvadas bei rekomendacijas dėl sklypo įtraukimo ar neįtraukimo į Sąrašą pateikia Komisijai.

14. Komisija, išnagrinėjusi pareiškėjo prašyme išdėstytus motyvus ir seniūno pateiktas išvadas ir rekomendacijas bei įvertinusi žemės sklypo savininko, nuomininko ar naudotojo veiksmus žemės sklypo būklei pagerinti, iki rugpjūčio 25 d. teikia siūlymą Administracijos direktoriui neįtraukti (įtraukti) žemės sklypą į Sąrašą.

15. Skyrius:

15.1. vadovaudamasis Komisijos siūlymu, per 2 darbo dienas parengia Administracijos direktoriaus įsakymo projektą dėl Sąrašo patvirtinimo ir nustatyta tvarka teikia pasirašyti Administracijos direktoriui;

15.2. per 2 darbo dienas nuo Administracijos direktoriaus įsakymo pasirašymo dienos duomenis apie žemės sklypus, įtrauktus į Sąrašą, pateikia Valstybinei mokesčių inspekcijai prie Lietuvos Respublikos finansų ministerijos bei Savivaldybės administracijos Finansinės apskaitos skyriui.

16. Seniūnas per 5 darbo dienas nuo Aprašo 15.1 papunktyje nurodyto Administracijos direktoriaus įsakymo pasirašymo dienos išsiunčia žemės sklypo savininkui, nuomininkui ar naudotojui pranešimą apie sklypo įtraukimą į Sąrašą.

17. Savininkų, nuomininkų ar naudotojų prašymai, gauti po rugpjūčio 25 d., nėra svarstomi, prašymus pateikę asmenys apie tai informuojami raštu arba elektroninėmis ryšių priemonėmis.

18. Galutinį Sąrašą tvirtina Administracijos direktorius.

**III. BAIGIAMOSIOS NUOSTATOS**

19. Tvarkant informaciją apie nenaudojamus ar apleistus kitos paskirties žemės sklypus, bus tvarkomi tik tie žemės sklypų savininkų, valdytojų ar naudotojų asmens duomenys, kurie yra būtini Aprašo įgyvendinimui – identifikuoti žemės sklypo savininką ar kitą suinteresuotą asmenį, užtikrinti tinkamą pranešimų išsiuntimą ir teisės aktuose numatytų procedūrų vykdymą.

20. Tvarkomi asmens duomenys gali apimti: vardą, pavardę (juridinių asmenų atveju – pavadinimą), gyvenamosios vietos (buveinės) adresą, kontaktinius duomenis (telefono numerį, elektroninio pašto adresą), taip pat duomenis iš registrų, reikalingus sklypo savininko ar naudotojo nustatymui.

21. Asmens duomenys bus naudojami tik Aprašo tikslams – nenaudojamų ir apleistų žemės sklypų nustatymo, vertinimo, administracinių procedūrų atlikimo bei pranešimų suinteresuotiems asmenims siuntimo tikslu.

22. Surinkti asmens duomenys saugomi teisės aktuose nustatytais terminais, bet ne ilgiau, nei būtina Aprašo tikslams pasiekti. Pasibaigus saugojimo terminui, duomenys sunaikinami arba anonimizuojami teisės aktų nustatyta tvarka.

23. Asmens duomenų tvarkymas vykdomas laikantis 2016 m. balandžio 27 d. Europos Parlamento ir Tarybos reglamento (ES) 2016/679 (Bendrasis duomenų apsaugos reglamentas) bei Lietuvos Respublikos asmens duomenų teisinės apsaugos įstatymo reikalavimų.

24. Aprašas gali būti keičiamas ar panaikinamas Savivaldybės tarybos sprendimu.


25. Už Aprašo vykdymą ir kontrolę atsakingas Savivaldybės administracijos direktorius.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Nenaudojamų, apleistų kitos paskirties žemės sklypų Skuodo rajono savivaldybėje nustatymo

tvarkos aprašo

priedas

****

SKUODO RAJONO SAVIVALDYBĖS ADMINISTRACIJOS

SENIŪNIJA

|  |
| --- |
| Savivaldybės biudžetinė įstaiga. Skuodas, Vilniaus g. 13.  Duomenys kaupiami ir saugomi Juridinių asmenų registre, kodas 188751834.  Seniūnijos duomenys: savivaldybės biudžetinės įstaigos padalinys .......................................  Tel. +370 ........................., el. p.  [@skuodas.lt](mailto:ieva.gembutiene@skuodas.lt). |
|  |

Savininko (nuomininko, naudotojo) adresas: 2025- - Nr.

|  |  |  |
| --- | --- | --- |
|  |  |  |

**PRANEŠIMAS**

**DĖL NENAUDOJAMŲ, APLEISTŲ KITOS PASKIRTIES ŽEMĖS SKLYPŲ SĄRAŠO SUDARYMO**

Informuojame, kad, vadovaujantis Nenaudojamų, apleistų kitos paskirties žemės sklypų Skuodo rajono savivaldybėje nustatymo tvarkos aprašu (toliau – Aprašu), patvirtintu Skuodo rajono savivaldybės tarybos 2025 m. rugsėjo 25 d. sprendimu Nr. T9- (skelbiamas interneto svetainėje [www.skuodas.lt](http://www.skuodas.lt)), Jūsų sklypas, kurio unikalus Nr.­­­­­­­­­­­­­­­­ \_\_\_\_\_\_\_\_\_\_\_\_\_\_\_\_\_, esantis , Skuodo r. savivaldybėje, yra įtrauktas į Nenaudojamų, apleistų kitos paskirties žemės sklypų sąrašą.

Jeigu nurodytas žemės sklypas jau yra sutvarkytas, vadovaujantis minėtu Aprašu, Jūs turite per 30 kalendorinių dienų nuo šio pranešimo išsiuntimo dienos pateikti (asmeniškai, paštu ar elektroniniu paštu) Seniūnijai prašymą ir dokumentus, įrodančius, kad žemės sklypas yra sutvarkytas ir neatitinka Aprašo 4 punkte nurodytų kriterijų:

1. žemės sklypas nėra apaugęs sustabarėjusiomis, sėklas subrandinusiomis arba išbarsčiusiomis daugiametėmis piktžolėmis (kiečiais, usnimis, varnalėšomis, dilgėlėmis, Sosnovskio barščiais ir kt.), krūmais ir yra nušienautas iki einamųjų metų birželio 15 d.;

2. žemės sklype nėra laikomos (išskyrus tam skirtas vietas) statybinės ir (ar) teršiančios aplinką higienos ir sanitarijos normų neatitinkančios medžiagos ar daiktai (akivaizdžiai netvarkingos, techninių reikalavimų neatitinkančios transporto priemonės, jų dalys, nenaudojami statybiniai vagonėliai ar pan.), nėra kaupiamos šiukšlės.

Taip pat galite pateikti dokumentus, jeigu kompetentingos institucijos sprendimu yra nustatytas apribojimas naudoti žemės sklypą (išskyrus šio turto areštą, dėl Jums inkriminuojamos neteisėtos veikos) ir (ar) juo negalima naudotis dėl atliekamo tyrimo ar sprendimo byloje, susijusioje su šiuo turtu, įsiteisėjimo).

Pastaba. Pranešimas siunčiamas paštu VĮ Registrų centro duomenų bazėje esančiu sklypo savininko, nuomininko ar naudotojo adresu, Aprašo 10.3 papunktyje nustatyta tvarka.

Seniūnas (vardas, pavardė)

Vardas, pavardė) , tel. ................................. el. p.......................................................